ປ. ໂອບາມາ ແຕ່ງຕັ້ງອະນຸສອນສະຖານ ໃຫ້ແກ່ພວກແມ່ຍິງ ທີ່ຕໍ່ສູ້ເພື່ອສິດສະເໝີພາບ
ໃນ​ທີ່​ສຸດ ພວກ​ແມ່ຍິງກໍ​​ໄດ້​ຮັບ​ສິດ​ ໃນ​ການ​ລົງ​ຄະ​ແນນ​ສຽງປ່ອນ​ບັດ ​ໃນ​ປີ 1920 ດ້ວຍ​ການ​ດັດ​ແກ້ ກົດ​ບັນຍັດ​ຂໍ້​ທີ 19 ໃນລັດຖະທຳ​ມະນູນ​ຂອງ​ສະລັດ.
ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ແຕ່ງຕັ້ງໃຫ້ຕຶກຫຼັງນຶ່ງໃນນະຄອນ ຫຼວງວໍຊີງຕັນ ເພື່ອຈັດໃຫ້ເປັນອະນຸສາວະລີເປັນກຽດແກ່ຂະບວນການສະເໝີພາບຂອງ ແມ່ຍິງໃນສະຫະລັດ ທຳນຽບຂາວກ່າວວ່າ ການເອົາບາດກ້າວໃນວັນອັງຄານມື້ນີ້ ຈະຊ່ອຍເກັບກຳແລະຮັກສາເອກກະສານທັງຫຼາຍ ຂອງຂະບວນການໃນການລົງຄະແນນສຽງ ແລະການມີສິດເສລິພາບເທົ່າທຽມກັນຂອງບັນດາແມ່ຍິງໃນສະຫະລັດ ແລະແຫ່ງອື່ນໆໃນໂລກ ສະຖານທີ່ດັ່ງກ່າວຈະມີຊື່ວ່າ Belmont-Paul Women’s Equality National Monument ຊຶ່ງຊື່ດັ່ງກ່າວນີ້ແມ່ນໃຫ້ກຽດແກ່ ນັກອາສາສະໝັກ Alva Belmont ອະດີດປະທານຂອງພັກແມ່ຍິງແຫ່ງຊາດ ທີ່ຕໍ່ສູ້ເພື່ອຄວາມສະເໝີພາບ ພ້ອມທັງທ່ານນາງ Alice Paul ຜູ້ກໍ່ຕັ້ງອົງການນີ້ ມັນໄດ້ຕັ້ງຢູ່ໃນເຂດທີ່ຮູ້ກັນມານານວ່າ Sewall-Belmont House ບ່ອນທີ່ພັກ ແມ່ຍິງແຫ່ງຊາດ ໄດ້ເລີ້ມຂຶ້ນ ແລະໄດ້ໃຊ້ເປັນສູນກາງ ໃນປີ 1929 ຕົວຕຶກທີ່ເປັນຫຼັງຫຼັກນັ້ນແມ່ນໄດ້ຍ້ອນໄປເຖິງ 1800 ພຸ້ນ ແລະໄດ້ຕັ້ງຄຽງຂ້າງກັບສຳນັກງານຂອງສະພາສູງ ນຶ່ງຮ່ອມຈາກສານສູງສຸດສະຫະລັດ ເຄື່ອງຂອງໃຊ້ພາຍໃນ ກໍມີເຊ່ັນໂຕະຕັ່ງເປັນຕົ້ນ ຂອງທ່ານນາງ Susan S Anthony ແລະປ້າຍທີ່ໃຊ້ໃນການປະທ້ວງໃນຂະນະທີ່ຮຽກຮ້ອງເອົາສິດທິໃນການລົງຄະແນນປ່ອນບັດນັ້ນ ໃນທີ່ສຸດ ພວກແມ່ຍິງກໍແມ່ນໄດ້ຮັບສິດ ໃນການລົງຄະແນນປ່ອນບັດ ໃນປີ 1920 ດ້ວຍການດັດແກ້ ກົດບັນຍັດຂໍ້ທີ 19 ໃນລັດຖະທຳມະນູນຂອງສະຫລັດ ການປະກາດທີ່ວ່ານີ້ ມີຂຶ້ນໃນມື້ດຽວກັນກັບມື້ໃຫ້ສິດແມ່ຍິງ ໄດ້ຮັບຄ່າແຮງງານເທົ່າທຽມກັນກັບພວກຜູ້ຊາຍ ຫຼື Equal Pay Day ຊຶ່ງເປັນວັນຮຽກຮ້ອງເຖິງການປິດຊ່ອງຫວ່າງລະວ່າງຄ່າແຮງງານຂອງພວກຜູ້ຊາຍແລະແມ່ນຍິງ